1/2s Tuairisceoir na Cathrach

 Praghas *Dé hAoine, 2 Deireadh Fómhair 1913.*

LARKIN AGUS OIBRITHE AG TROID AR SON A gCEART AR SHRÁIDEANNA BHAILE ÁTHA CLIATH

TUGANN PÓILÍNÍ RUATHAR SMACHTÍNÍ FAOI BHAILL DE CHEARDCHUMAINN

Chuaigh os cionn 300 oibrí chuig Ospidéal Shráid Jervis agus créachtaí cinn, gearrthacha agus cnámha briste acu. Tharla na gortuithe sin mar thoradh ar phóilíní a thug ruathar faoi bhaill de cheardchumainn a ndearnadh frithdhúnadh óna n-áit oibre orthu. Bhailigh na baill le chéile ar shráideanna Bhaile Átha Cliath chun agóid a dhéanamh i gcoinne ghníomhartha cheannasaithe na gcuideachtaí. Chun an agóid a stopadh, d'úsáid póilíní smachtíní adhmaid agus iad ag tabhairt ruathair faoi na sluaite. Dúirt duine amháin den lucht agóide, a gortaíodh:

*'Tháinig siad díreach ionsorainn, ní fhéadfaí iad a stopadh, a gcuid smachtíní á luascadh acu, iad ag brú agus ag brú.'*

Níos luaithe i mbliana, d’iarr William Martin Murphy, ceannasaí an Tramway Company, ar oibrithe freastal ar chruinniú. Tugadh rabhadh do na hoibrithe ag an gcruinniú sin nár aithin an Tramway Company ceardchumainn agus go ndéanfaí aon oibrí a bhfaighfí amach gur bhall de cheardchumann den sórt sin é nó í a bhriseadh as a phost/post. Sna seachtainí agus sna míonna ina dhiaidh sin, bhris William Martin Murphy na céadta oibrí as a bpost nuair a fuarthas amach gur bhaill de Cheardchumann Oibrithe Iompair agus Ilsaothair na hÉireann (ITGWU/COII) iad.

I mí Lúnasa, d’éiligh oibrithe ardú pá scilling amháin nó dhá scilling. Dhiúltaigh an Tramway Company na harduithe sin a íoc agus, ar an 26 Lúnasa, stop na tiománaithe tram ag obair agus chuaigh siad ar stailc. Níos déanaí an lá sin, bhí cruinniú ollmhór lasmuigh de Halla na Saoirse, áit ar labhair Jim Larkin leis an slua.

Mhaígh Larkin go raibh oibrithe ‘á bhfrithdhúnadh’ óna gcuid post, dáiríre, ag ceannasaithe Tramway nach raibh sásta pá cothrom a íoc leis na hoibrithe.

Tuairiscítear go bhfuil cosaint phearsanta tugtha ag Póilíní Chathair Átha Cliath do William Martin Murphy fiú go dtí an lá atá inniu ann.

Tá sé geallta ag Larkin go leanfaidh sé leis an gcomhrac ar son pá níos fearr do bhaill cheardchumann agus chuir sé ina luí orthu a bheith láidir cé gur chaith an Tramway Company go héagothrom leo.

*Léigh tuilleadh ar leathanach 4.*

**Ceisteanna:**

1. Cén t-ainm a bhí ar an gcuideachta a bhí faoi úinéireacht William Martin Murphy?
2. An aontaíonn tú lena chinneadh gan ceardchumainn a aithint? Tabhair ar a laghad dhá chúis chun tacú le do thuairim.
3. I mBéarla, an chiall atá le ITGWU (COII) ná \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.
4. Dá mba thusa William Martin Murphy nó dá mba thusa duine de cheannasaithe a chuideachta, an dtabharfá an t-ardú pá?
5. Cé a bhí ina cheannaire ar Cheardchumann Iompair agus Ilsaothair na hÉireann?
6. An féidir leat fianaise a fháil san alt seo a thugann le fios go raibh stádas tábhachtach ag William Martin Murphy i gcathair Bhaile Átha Cliath?
7. De réir an ailt, conas a cuireadh roinnt ball ó cheardchumainn san ospidéal?
8. Liostaigh cuid de na gortuithe a tharla.